CELEX: C2006/131/91
Language: el
Date: 2006-06-03 00:00:00
Title: Υπόθεση F-30/06: Προσφυγή της  13ης Μαρτίου 2006  — Hanot κατά Επιτροπής

3.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 131/50
            
         Προσφυγή της 13ης Μαρτίου 2006 — Hanot κατά Επιτροπής
   (Υπόθεση F-30/06)
   (2006/C 131/91)
   Γλώσσα διαδικασίας: η γαλλική
   Διάδικοι
   
      Προσφεύγουσα: Cécile Hanot (πόλη του Λουξεμβούργου, Λουξεμβούργο) [εκπρόσωποι: S. Orlandi, A. Coolen, J.-N. Louis, E. Marchal, δικηγόροι]
   
      Καθής: Επιτροπή των Ευρωπαϊκών Κοινοτήτων.
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να αναγνωρίσει ότι τα άρθρα 5, παράγραφος 2, και 12 του παραρτήματος XIII του ΚΥΚ στερούνται νομιμότητας·
            
         
               —
            
            
               να ακυρώσει την απόφαση με την οποία διορίζει την προσφεύγουσα σε θέση βοηθού διοικήσεως, καθόσον με αυτήν καθορίζεται η κατάταξή της στον βαθμό Β*3, κλιμάκιο 5, κατ' εφαρμογή του άρθρου 5, παράγραφος 2, του παραρτήματος XIII του ΚΥΚ·
            
         
               —
            
            
               να ακυρώσει την απόφαση με την οποία καταργείται το σύνολο των μορίων που αποτελούν το «απόθεμα μορίων» της προσφεύγουσας·
            
         
               —
            
            
               να ακυρώσει την απόφαση περί εφαρμογής πολλαπλασιαστή για τον υπολογισμό των απολαβών της προσφεύγουσας·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα
            
         Ισχυρισμοί και κύρια επιχειρήματα
   Η προσφεύγουσα είναι επιτυχούσα στον εσωτερικό διαγωνισμό μετατάξιως στην κατηγορία COM/PΒ/04, της οποίας η προκήρυξη δημοσιεύθηκε πριν από την ημερομηνία ενάρξεως ισχύος του νέου ΚΥΚ. Μετά την ημερομηνία αυτή, η προσφεύγουσα διορίστηκε από την καθής σε υψηλότερη κατηγορία, αλλά διατήρησε, τον βαθμόν, το κλιμάκιο και τον πολλαπλασιαστή που είχε προηγουμένως. Αντιθέτως, τα μόρια προαγωγής της προσφεύγουσας μηδενίστηκαν.
   Με την προσφυγή της, η προσφεύγουσα προβάλλει, πρώτον, ότι οι προσβαλλόμενες αποφάσεις παραβαίνουν το πλαίσιο νομιμότητας που αποτελεί η προκήρυξη του διαγωνισμού στον οποίο πέτυχε, καθώς και τα άρθρα 5, 29 και 31 του ΚΥΚ, παραβιάζουν την αρχή της εξελίξεως της σταδιοδρομίας και την αρχή της αναλογικότητας.
   Η προσφεύγουσα υποστηρίζει, δεύτερον, ότι οι αποφάσεις αυτές παραβιάζουν επίσης την αρχή της ίσης μεταχειρίσεως και της απαγορεύσεως των διακρίσεων. Αφενός, οι κατατάξεις των επιτυχόντων στον ίδιο διαγωνισμό ή σε διαγωνισμό του ίδιου επιπέδου καθορίζονται σε διαφορετικά επίπεδα αναλόγως της προσλήψεως που γίνεται πριν ή μετά την έναρξη ισχύος του νέου ΚΥΚ. Οι υπάλληλοι οι οποίοι δεν πέτυχαν στον διαγωνισμό μετατάξεως σε άλλη κατηγορία ευνοούνται αφού εξακολουθούν να διαθέτουν τα μόρια προαγωγής τους, ενώ το «απόθεμα μορίων» της προσφεύγουσας μηδενίστηκε.
   Τέλος, κατά την προσφεύγουσα, οι προσβαλλόμενες αποφάσεις παραβιάζουν την αρχή της προστασίας της δικαιολογημένης εμπιστοσύνης, στο μέτρο που αυτή ανέμενε να διοριστεί στους βαθμούς που αναφέρει η προκήρυξη του διαγωνισμού.